Nista' ngħidilkom li aħna tal- Komiks tas-Sikkina , ninsabu ħerqanin mhux ħażin biex naraw dan ix-xogħol tal- Gawgaw ħiereġ fil-pubbliku għall-ewwel darba. It-tqala kienet twila u ma nistgħux ma nifirħux li sa fl-aħħar l-omm waslet biex tiled. Għadni niftakar fl-ewwel jiem ta' xi tliet snin ilu meta l-proġett kien għadu fetu. L-iskizzi ta' wiċċ il-Gawgaw u l-qagħdiet tiegħu u ta' diversi karattri oħrajn, kienu suġġetti għad-diskussjoni twila u provi kontinwi sabiex jinstab id-disinn finali. Il- waiters tal-kafeterija fejn niltaqgħu kull ħmistax, drawna sew inqallbu l-karti tat-tpenġija f'idejna u nferrgħu kikkra te wara oħra. Matul dan iż-żmien kollu, l-Gawgaw u xrieku , saru parti minn ħajjitna u 'l quddiem nittamaw li jsiru parti minn tagħkom ukoll. Qegħdin fl-aħħar ftit jiem ta' qabel it-tnedija. Is-sensiela IL-GAWGAW U L-IMLEJKA , toħroġ għall-bejgħ bl-ewwel strixxiklu f'pubblikazzjoni modesta ħafna imma attrajenti, pprintjata bl-iswed u abjad, qies A5 u b'44 paġna. Is-sensiela fiha ħames strixxikli li se joħorġu bejn wieħed u ieħor, kull xahrejn. Qed nittamaw li s-sensiela tal-Gawgaw u l-Imlejka tilħaq ċerti qarrejja reflessivi u selettivi. It-tnedija se ssir nhar il-Ħamis 30 ta' April 2009 fit-8.00 ta' filgħaxija, fis-sala tal- Malta Contemporary Art (MCA) il-Marsa. Ħajr mill-qalb lil Mark Mangion li pprovdielna l-post u t-tagħmir għall-okkażjoni. Hemmhekk IL-GAWGAW U L-IMLEJKA (l-ewwel strixxiklu) se jkun għall-bejgħ bil-prezz ta' żewġ ewro. Issibu tixtruh mill-ħanut tal- Agenda fl-Università Tal-Qroqq , mingħand l- Agenda tal-Belt , mill-ħanut St. Anne's Emporium ta' Triq Sant'Anna, l-Furjana, mingħand Palmyra ta' Birkirkara jew mill- Malta Comics & Collectibles , 60, Triq San Duminku, Tas-Sliema.